དར་ལྕོག་གི་འབྱུང་རྩ་ཐོག་མར་བཙན་པོའི་དུས་སུ་དྲག་པོའི་ལས་ལ་མཁོ་བའི་མཚོན་ཆ་མདུང་དེ་ཉིད་སྦྲ་གུར་གྱི་མདུན་དུ་བཙུགས་ནས་དྲག་པོའི་ཟིལ་ཤུགས་ངོམ་ཚུལ་བསྟན་པ་དེ་ཡིན།དེ་ནས་ལོ་རྒྱུས་ཀྱི་གོམ་བགྲོད་རིམ་བཞིན་མདུན་དུ་སྤོ་བ་དང་སྤྱི་ཚོགས་ཀྱི་རྣམ་པར་འཕོ་འགྱུར་འགྲོ་བ་དང་།ཆབས་ཅིག་དར་ལྕོག་དེ་ཡང་ཐོག་མར་དྲག་པོའི་མཚོན་ཆ་མདུང་ཞིག་ནས་རྗེས་སུ་ཆོས་ལུགས་ཀྱི་ནང་དོན་ཟབ་མོ་ལྡན་པའི་རླུང་རྟ་གསོལ་བའི་མཚོན་བྱེད་ཞིག་ཏུ་གྱུར་བ་རེད།མཁས་དབང་དགེ་འདུན་ཆོས་འཕེལ་མཆོག་གི་བཞེད་ཚུལ་དེ་ནི་བོད་ཀྱི་ལོ་རྒྱུས་འཕེལ་རྒྱས་ཀྱི་ཆོས་ཉིད་དང་ཡོངས་སུ་འཚམས་པ་ཞིག་རེད་སྙམ།ཚང་མས་མཁྱེན་གསལ་ལྟར་བོད་མི་རིགས་དེ་ཉིད་ཐོག་མར་ཡར་ཀླུངས་ཁུལ་ནས་སྐྱེད་བསྲིང་བྱུང་བ་ཞིག་ཡིན་ཞིང་།རིམ་བཞིན་དྲག་ཤུགས་ལ་བརྟེན་ནས་ཡུལ་ལུང་མང་པོ་དབང་དུ་འདུས་ཏེ་མཐར་མཚོ་བོད་ས་མཐོ་གཅིག་གྱུར་བྱུང་ནས་བཙན་པོའི་རྒྱལ་རབས་བཙུགས་པ་རེད།དེའི་སྐབས་སུ་དམག་གི་བྱ་བ་དེ་རྒྱལ་ཁབ་ཀྱི་བྱ་བའི་ནང་གལ་ཆེའི་གནས་བབས་བཟུང་ཡོད་སྟབས་དཔུང་གི་དཔའ་ངར་བློ་སྟོབས་འཕེལ་ཕྱིར་ཁང་ཁྱིམ་གྱི་ཕྱི་སྒོར་གོ་མཚོན་བཀལ་བ་དེ་ནི་ཀུན་ནས་མཐུན་པ་ཡིན་པས་ན་སྒོ་ཁྱིམ་རེ་རེའི་སྟེང་དུ་དར་མདུན་རིང་པོ་རེ་སློང་བའི་སྲོལ་དེ་ལྟ་བུ་ཞིག་དར་བ་དེ་ཡང་རྟོགས་དཀའ་བའི་གནས་མ་ཡིན་ནོ།དེ་རྗེས་ཆོས་རྒྱལ་མེས་དབོན་རྣམ་གསུམ་གྱི་སྐབས་སུ་སངས་རྒྱས་ཆོས་ལུགས་བོད་ལ་དར་ཏེ་བོན་ཆོས་རིམ་བཞིན་ཉམས་དམས་སུ་གྱུར།